ESA oti oqo e 24 na yabaki, esa saga oqo na Lotu Wesele me na vakasavasavataka na nodratou loma ni vale ena vuku ni kena mai vuaviritaki na i tutu vaka Peresitedi ni ena loma ni lotu.
E sega ni ka rawarawa na veika e lako curuma o Talatala Qase vakacegu, Josateki Koroi ena vuku ni veika a vakayacori vua.
E sogolati vua na valenivolavola liu ni lotu, e ra vakasaurarataki na cakacaka ena valenivolavola ni lotu ena 1988 me ra kua ni vakamuria na veika e dau gadreva me vakayacora ena vuku ni i tutu e sa kacivi kina.
Eda sa wilika ka da rogoca na lewei Viti na veika e dau cauraka na turaga ni Mavana oqo mai Lau ena vuku ni veika dredre e a sotava mai.
Ia eda vakavinavinaka ni se bula tiko ka rawa tiko vua me ciqomi ira kece era vakayacora vua na cala oqo.
E kaya o Talatala Tevita Nawadra ni sa veivosakitaki ka sa kerea na lewe ni Bose ko Viti 2012, oqo o ira na domo ni lewenilotu ena noda vanua me sa na caka na veivakasavasavataki oqo.
Eda vakavinavinaka ni se bula tale ga o Talatala Manasa Lasaro ena vuku ni veika e vakayacora oqo ena nona vakasoqoni ira mai eso na lewenilotu kei na i Talatala ena gauna oya me ra mai tokona na veika e nanuma ena gauna oya.
E na tiko na vuna e vakayacora kina o Talatala Lasaro na veika oya, e kila vinaka tikoga o koya na vuni nona vakayacora na vuaviri qo.
E da rawa ni kaya ni dua na i tekitekivu vou ena vuku ni Lotu Wesele.
Eda kila deivaki ni na sega ni drodro mai na veilumuti kei na veitotaki ni Kalou kevaka e se tiko eso na duka me na samaki.
E i lutua talega ni noda lotu na veivosoti kei na veisorosorovi, ka tiki talega ni noda yavu ni bula na kawa i taukei.
E da vakavinavinaka ni kaya na vosa ni Kalou ni da tamata i valavala ca na tamata kecega.
Eda na vakila na sereki kei na galala ni da dau vulica meda dau kere veivosoti ni beitaka na yaloda na Kalou ni da cala.
Na Kalou eda qarava e mai sucu vakatamata ka mai mate ka rawa vua me vosoti keda kece na kai vuravura, ka se mana tikoga na nona loloma kei na nona mai mate oya o Jisu meda rawata kece kina na bula.
Me vaka ni sa vakadonui oti ena Bose ko Viti, 2012, eda na qai waraka me na matanataki mai vei rau na i Talatala Qase vakacegu me rau na sota ka me rau veisereki.
O koya beka oqo na i sau ni masu kei na lolo era cakava voli mai na lewenilotu yalodina, ia e kila duadua ga na Kalou.
Era sa na waraka kece na lewenilotu Wesele kei na lewenivanua e Viti na veika e na yaco ena nona na gole mai o Peter Jackson mai Ositerelia me mai cakacaka vata kei iratou na komiti digitaki me ratou cakava na cakacaka bibi oqo ni veivakasavasavataki ena loma ni lotu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn